El Ple aprova la implementació d'un nou servici de comunicació unidireccional amb la ciutadania
25 d’abril 2018

![Imagen 1](/media/2v0phnid/40_c_castillo.jpg)

El Ple municipal de l'Ajuntament de Sagunt va aprovar ahir en sessió ordinària la implementació d'un nou servici de comunicació unidireccional amb la ciutadania. El portaveu de Ciudadanos, Raúl Castillo, va ser l'encarregat de presentar la moció que finalment es va aprovar amb els vots a favor de Compromís, Esquerra Unida, Iniciativa Porteña, ADN Morvedre, PSPV-PSOE i Ciudadanos i l'abstenció del Partit Popular.

  

Segons arreplega la moció, la quota de penetració entre els usuaris de telefonia mòbil ja aconseguix el 70%. Enviar i rebre missatges a través de les plataformes de missatgeria és un acte ja quotidià, fins i tot entre les persones d'avançada edat. Els ciutadans compartixen informació de forma massiva i constant a través d'esta aplicació, configurant-se en el mètode més àgil per a compartir continguts multimèdia i text.

  

Hui dia, s'han convertit per tant en la ferramenta de comunicació per excel·lència en el món de la telefonia mòbil. Encara que no és una ferramenta específica per a la comunicació professional, la seua gran implantació ha fet que les empreses i institucions estiguen emprant-la per a millorar la comunicació amb els seus clients i ciutadans, respectivament.

  

Per este motiu, Ciudadanos considera que esta mateixa estratègia pot ser emprada per a millorar la comunicació de l'Ajuntament de Sagunt amb els ciutadans. L'acord principal d'esta moció és per tant desenvolupar un servici de comunicació unidireccional amb el ciutadà que permeta a l'Ajuntament de Sagunt informar els ciutadans que ho desitgen, a través de la plataforma gratuïta de missatgeria Telegram, d'aquelles incidències i esdeveniments que considere d'interès, com a avisos de la policia, bombers, protecció civil, actes culturals, educatius, esportius, entre molts altres que puguen considerar-se importants.​

*   [](http://www.facebook.com/sharer.php?u=https://aytosagunto.es/va/actualitat/el-ple-aprova-la-implementacio-d-un-nou-servici-de-comunicacio-unidireccional-amb-la-ciutadania/ "Facebook")
*   [](http://twitter.com/share?url=https://aytosagunto.es/va/actualitat/el-ple-aprova-la-implementacio-d-un-nou-servici-de-comunicacio-unidireccional-amb-la-ciutadania/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-ple-aprova-la-implementacio-d-un-nou-servici-de-comunicacio-unidireccional-amb-la-ciutadania/ "Linked In")
*   [](mailto:?body=https://aytosagunto.es/va/actualitat/el-ple-aprova-la-implementacio-d-un-nou-servici-de-comunicacio-unidireccional-amb-la-ciutadania/)